LT Europos Sąjungos oficialusis leidinys L 161/9

KOMISIJOS REGLAMENTAS (ES) 2015/1005

2015 m. birželio 25 d.

kuriuo dėl didžiausios leidžiamosios švino koncentracijos tam tikruose maisto produktuose iš dalies keičiamas Reglamentas (EB) Nr. 1881/2006

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,

kadangi:

(1) Komisijos reglamente (EB) Nr. 1881/2006 (2) nustatytos didžiausios leidžiamosios tam tikrų teršalų maisto produktuose koncentracijos;

(2) 2010 m. kovo 18 d. Europos maisto saugos tarnybos (EFSA) Teršalų maisto grandinėje reikalų mokslinė grupė (toliau – CONTAM grupė) priėmė nuomonę dėl švino maiste (3). CONTAM grupės nustatytas galimas nepageidaujamas kritinis švino poveikis, kuriuo grindžiamas rizikos vertinimas, – tai neurotoksiškas poveikis mažų vaikų vystymuisi, poveikis suaugusiųjų širdies ir kraujagyslių sistemai ir nefrotoksiškas poveikis. Ji taip pat nurodė, kad vaikų ir vaisingo amžiaus moterų apsauga nuo galimos poveikio nervų sistemos vystymuisi rizikos yra pakankama, kad būtų apsaugoti visi gyventojai nuo kito nepageidaujamo švino poveikio. Todėl tikslinga mažinti su maistu suvartojamo švino poveikį sumažinant dabartinę didžiausią leidžiamąją koncentraciją ir atitinkamuose produktuose nustatant papildomą didžiausią leidžiamąją švino koncentraciją;

(3) jau nustatyta didžiausia leidžiamoji koncentracija pradinio maitinimo kūdikių mišiniuose ir tolesnio maitinimo kūdikių mišiniuose. Siekiant papildomai užtikrinti, kad ir toliau mažėtų su maisto vartojimu susijęs poveikis kūdikiams ir mažiems vaikams, dabartinė didžiausia leidžiamoji koncentracija turi būti sumažinta ir nustatyta nauja didžiausia leidžiamoji koncentracija kūdikiams ir mažiems vaikams skirtuose perdirbtuose grūdiniuose maisto produktuose ir kūdikių maiste, kūdikiams ir mažiems vaikams skirtuose specialiosios medicininės paskirties maisto produktuose ir gėrimuose, kuriuos dažnai vartoja ši pažeidžiama vartotojų grupė;

(4) nauji paplitimo duomenys rodo, kad kai kurios dabartinės nustatytos didžiausios leidžiamosios koncentracijos išimtys nėra būtinos, nes galima pasiekti nustatytą didžiausią leidžiamąją koncentraciją vadovaujantis gerąja patirtimi, arba kad būtų galima pasiekti mažesnę didžiausią leidžiamąją koncentraciją. Todėl konkrečios didžiausios leidžiamosios koncentracijos nebūtina toliau taikyti kopūstinėms daržovėms, išskyrus lapines kopūstines daržoves, šviežiems ankštiniams augalams, daugumai uogų ir smulkių vaisių ir reikėtų sumažinti dabartinę didžiausią leidžiamąją koncentraciją galvakojams moliuskams, daugumai vaisinių daržovių, daugumai vaisių sulčių, vynui ir aromatintam vynui;

(5) sudėtinga užtikrinti atitiktį dabartinei didžiausiai leidžiamajai koncentracijai gelteklėse. Kadangi šio produkto suvartojama nedaug ir poveikis žmonėms yra nedidelis, tikslinga padidinti gelteklėms nustatytą didžiausią leidžiamąją švino koncentraciją;

(6) atskirais atvejais nustačius didelę švino koncentraciją meduje, valstybės narės ėmėsi vykdymo užtikrinimo veiksmų, kuriais nustatė skirtingo dydžio švino koncentraciją. Tai, kad valstybės narės priėmė skirtingas taisykles, gali trukdyti bendrosios rinkos funkcionavimui, todėl medui turėtų būti nustatyta suderinta didžiausia leidžiamoji švino koncentracija;

(7) arbatos arba žolelių užpilų vartojimas gali smarkiai prisidėti prie su maisto suvartojimu susijusio poveikio, todėl šiems produktams turėtų būti nustatyta didžiausia leidžiamoji koncentracija. Tačiau neturint duomenų apie džiovintas arbatžoles ir žolelių užpilams gaminti skirtų kitų augalų džiovintas dalis, kuriais remiantis būtų galima nustatyti tokią didžiausią leidžiamąją koncentraciją, reikėtų surinkti paplitimo duomenis, kad ateityje būtų galima nustatyti konkrečią didžiausią leidžiamąją koncentraciją;

(8) teisės aktas dėl kūdikiams ir mažiems vaikams skirtų perdirbtų grūdinių maisto produktų, kūdikių maisto ir specialios medicininės paskirties dietinių maisto produktų buvo pakeistas, todėl reikia iš dalies pakeisti tam tikras išnašas;

(9) valstybėms narėms ir maisto tvarkymo subjektams turėtų būti suteikta daugiau laiko prisitaikyti prie šiuo reglamentu nustatytos naujos didžiausios leidžiamosios koncentracijos. Todėl reikėtų atidėti didžiausios leidžiamosios švino koncentracijos taikymą;

(10) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 1881/2006 priedas iš dalies keičiamas pagal šio reglamento priedą.

2 straipsnis

Reglamento (EB) Nr. 1881/2006 priede nustatyta ir šiuo reglamentu pakeista didžiausia leidžiamoji švino koncentracija taikoma nuo 2016 m. sausio 1 d. Šios didžiausios leidžiamosios koncentracijos neatitinkančiais maisto produktais, teisėtai pateiktais rinkai iki 2016 m. sausio 1 d., galima prekiauti ir po tos datos iki trumpiausio jų tinkamumo vartoti termino arba suvartojimo termino.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2015 m. birželio 25 d. Komisijos vardu Pirmininkas Jean-Claude JUNCKER

(1) OL L 37, 1993 2 13, p. 1.

(2) 2006 m. gruodžio 19 d. Komisijos reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas (OL L 364, 2006 12 20, p. 5).

(3) EFSA Panel on Contaminants in the Food Chain (CONTAM); Scientific Opinion on Lead in Food. EFSA Journal 2010; 8(4):1570.